अज्ज घटी दी घटना ने उन्दा दिल दमाग गै नेई रोम-रोम त्रु’म्बियै रक्खी छोड़ेआ हा। दफतरै च अद्धा घैंटा, घैंटा बद्ध कम्म करियै ते अगलै दिनै दे नमें औने आह्‌ले कम्मै आस्तै अपनी मेज़ साफ करियै तसल्ली नै घर परतोने आह्‌ले सोमनाथ होर अज, पंज मैन्ट पैह्‌लें नेईं तां अद्धा स्कैट बद्ध बी उत्थें नेईं है खड़ोते। मेजै पर बिछी द बेतरतीब फाइलें पासै बी उन्दा रौं अज घट्‌ट गै रे’आ हा। असली थमां अपने साह्‌ब दे कमरे चा बाह्‌र निकलने परैंत उ’नें कोई कम्म कीता, जां कुसै दी बी गल्लै गी ध्यानै कन्नै सुनेआ होऐ उ’ने गी आपू बी इस गल्लै दा कोई थौह् नेईं। बस सतीश गै सतीश, ते उस्सै दियां सोचां उन्दें घाल जन पिंडे ते दिलै दमागै च कुसै तेज़ टिंक्चरै साईं निढाल, हफे-हफे तांह्-तुआंह् हत्थ-पैर सारी जा करदे हे। निजमैं मुताबक उस्सै हट्‌टी चाह् पीती पर कोई संदोख नेईं। दोःत्रै चक्कर उप्पर हिठ बजारै दे, फिर रोजै साईं इक हट्‌टी सामनै गै खड़ोते-खड़ोते अखबार बी फरोली ते बिंद न्हेरा होंदे गै परेटा दे चार-छे चककर बी लाए, पर नां कुसै नै राम सत ते नां गै कुसै जुन्डली च रलियै देसै-बदेसै दी स्यासत जां अपने गै शैह्‌रै च बधदी अनार्की दे तबसरे। ओह् इ’यां खिट्‌टा पे रेह् जि’यां बिच्चुएं दे स्टाके जां फ्ही करौंकलै दे कुंड़े बनकाई लैने पर कोई अपने होश-हबास गुआइयै तांह्-तुआंह् टक्करां मारदा फिरै।